Na meti »Jude« nadzorom Vojkovića bio je i Mladen Bajić, glavni državni odvjetnik. Vojković je tako s Bajićem, koji ima dva mobitela, bio u kontaktu ukupno 288 puta od siječnja do travnja 2011. godine. Krajem ožujka i početkom travnja te godine Vojković je 21 put nazvao i ravnatelja USKOK-a Dinka Cvitana.

ZAGREB Operativna akcija Juda, odnosno nadzor novinara i posredno glavnog državnog odvjetnika, a koja se odigravala 2011. godine, i dalje poput kostura iskače iz ormara. Tako je u posljednjih desetak dana portal Index objavio dva teksta iz kojih je vidljivo kako je pod posrednim nadzorom policije u to vrijeme bio i predsjednik države Ivo Josipović.

Prema dostupnim faksimilima, internetski portal objavio je izvješće koje je posjedovao bivši zamjenik ravnatelja policije, a danas glavni tajnik HDZ-a Milijan Brkić zvani Vaso. Naime, iz faksimila izlista nadzora vidljivo je kako je među nadziranim telefonima posredno bio i onaj službeni Ive Josipovića.

Radilo se o tome da je kroz OA Juda, što se do sada nije znalo, bio nadziran i Marko Vojković, šef tvrtke »Emporion«, koja obavlja financijsko-knjigovodstvene poslove za ZAMP. U izlistima operacije tako je vidljivo da je Vojković od listopada 2010. do travnja 2011. godine čak 129 puta nazvao broj koji koristi Ivo Josipović. Pored toga, još je 166 puta nazivao Joška Klisovića koji je u to vrijeme radio u Uredu predsjednika.